महिला नेतृत्वको सहकारीले बेच्यो दुई करोडको खसीबोका
महिलाले नेतृत्व गरेको सहकारीले दसैँको मुखमा दुई करोड बढीका खसीबोका बिक्री गरेका छन् । महिलाले नेतृत्व गरेको जिल्लाका चार वटा सहकारीहरूले दसैँको मुखमा दुई करोड १० लाख रुपियाँको खसिबोका र माउ बिक्री गरेका हुन् ।
रेखीराम रानापाल्पा, कात्तिक १२ गते । महिलाले नेतृत्व गरेको सहकारीले दसैँको मुखमा दुई करोड बढीका खसीबोका बिक्री गरेका छन् । महिलाले नेतृत्व गरेको जिल्लाका चार वटा सहकारीहरूले दसैँको मुखमा दुई करोड १० लाख रुपियाँको खसीबोका र माउ बिक्री गरेका हुन् ।  तानसेनस्थित मिलनसार महिला उद्यमी सहकारी संस्था लिमिटेडले दसैँका बेलामा मात्रै झन्डै एक करोडको खसीबोका र माउ बाख्रा बिक्री गरेको जनाएको छ । सहकारी संस्थाका अध्यक्ष कमला भण्डारीका अनुसार दसैँको मासुका र माउ बाख्रा गरी ९८ लाखको बिक्री भएको छ । उहाँले भन्नुभयो, ‘सहकारीले खसीबोका सङ्कलन केन्द्र सञ्चालन गरेर बिक्रीको प्रबन्ध मिलाएको छ ।’यस्तै रम्भा गाउँपालिका–३ स्थित उपहार सामाजिक उद्यमी महिला सहकारीले ४८ लाख २७ हजारको खसीबोका बिक्री गरेको छ । सोही गाउँपालिकाको पीपलडाँडा सामाजिक उद्यमी महिला सहकारीले ३४ लाख ५६ हजारको खसीबोका बिक्री गरेको गाउँपालिकाका कृषि शाखा प्रमुख मीनबहादुर कार्कीले बताउनुभयो । रम्भाका महिला मात्र आबद्ध रहेको दुई वटा सहकारीले दसैँमा मात्र ८३ लाखको खसीबोका बिक्री गरेको कार्कीले जानकारी दिनुभयो ।दसैँमा मात्र कम्तीमा एक महिलाले खसिबोका बिक्री गरेर ५० हजार देखि एक लाख ८० हजारसम्म आम्दानी गरेको उपहार सामाजिक महिला उद्यमी सहकारी संस्थाका व्यवस्थापन कृष्णमाया पाडेँमगरले बताउनुभयो । दसैँपछि पनि खसिबोका बिक्री गर्ने तयारी गरिएको उहाँले जानकारी दिनुभयो । यस्तै पूर्वखोला गाउँपालिका–१ सिकुवास्थित मनकामना महिला उद्यमी सहकारी संस्थाले दसैँका बेलामा मात्र दुई सय बढी खसीबोका बिक्री गरेको छ । सहकारी संस्थामा आबद्ध महिलाहरूले हुर्काएका खसिबोका दसैँका समयमा बिक्री गरेर २९ लाख ६६ हजार आम्दानी गरेको सहकारीकी सहायक व्यवस्थापक यानुमाया आलेले बताउनुभयो । उहाँले सबैभन्दा राम्रो गर्ने महिलाले वर्षमा चार लाखको खसिबोका बिक्री गरेको जानकारी दिनुभयो । पछिल्लो समय लुम्बिनी प्रदेश सरकार र गाउँपालिकाबाट उत्पादनका आधारमा अनुदान दिन थालेपछि व्यावसायिक बाख्रा पालनमा यहाँका महिला आकर्षित भएका छन् । रम्भा गाउँपालिकाबाट खसी र बोकाको मासुमा प्रतिकिलो ५० रुपियाँ अनुदान पाएको किसानले बताएका छन् । यहाँका सहकारीले बिक्री गरेका खसिबोका जिल्लाको तानसेन, रामपुर, पोखरा, वालिङ, बुटवल, भैरहवा जाने गरेको छ । किसानलाई समूहमा आबद्ध बनाई खोर व्यवस्थापन, नस्ल सुधार, उन्नत जातको घाँस विकास, रोग तथा परजीवी नियन्त्रण कार्यलाई व्यवस्थापन गरेपछि व्यावसायिक बाख्रापालनमा सुधार हुँदै गएको छ । 